CELEX: 32021D2058
Language: ro
Date: 2021-11-23 00:00:00
Title: Decizia de punere în aplicare (UE) 2021/2058 a Consiliului din 23 noiembrie 2021 prin care Italia este autorizată să aplice un nivel redus de impozitare a energiei electrice furnizate în mod direct navelor, altele decât ambarcațiunile private de agrement, aflate la dană într-un port

26.11.2021   
               
               
                  RO
               
               
                  Jurnalul Oficial al Uniunii Europene
               
               
                  L 422/1
               
            
         DECIZIA DE PUNERE ÎN APLICARE (UE) 2021/2058 A CONSILIULUI
         din 23 noiembrie 2021
         prin care Italia este autorizată să aplice un nivel redus de impozitare a energiei electrice furnizate în mod direct navelor, altele decât ambarcațiunile private de agrement, aflate la dană într-un port
         CONSILIUL UNIUNII EUROPENE,
         având în vedere Tratatul privind funcționarea Uniunii Europene,
         având în vedere Directiva 2003/96/CE a Consiliului din 27 octombrie 2003 privind restructurarea cadrului comunitar de impozitare a produselor energetice și a electricității (1), în special articolul 19,
         având în vedere propunerea Comisiei Europene,
         întrucât:
         
                     (1)
                  
                  
                     Prin scrisoarea sa din 14 septembrie 2020, Italia, în conformitate cu procedura prevăzută la articolul 19 din Directiva 2003/96/CE, a solicitat autorizarea de a aplica un nivel redus de impozitare a energiei electrice furnizate în mod direct navelor de transport pe căile navigabile interioare și maritime, altele decât ambarcațiunile private de agrement, aflate la dană într-un port (denumită în continuare „energie electrică furnizată din rețeaua terestră”). Prin scrisoarea sa din 12 mai 2021, Italia a oferit informații suplimentare.
                  
               
                     (2)
                  
                  
                     Prin reducerea nivelului de impozitare, Italia urmărește să promoveze utilizarea energiei electrice furnizate din rețeaua terestră. Utilizarea unei astfel de energii electrice este considerată a fi o modalitate mai puțin dăunătoare pentru mediu de alimentare cu energie electrică a navelor aflate la dană într-un port decât arderea combustibililor de rezervor de către navele respective.
                  
               
                     (3)
                  
                  
                     În măsura în care utilizarea energiei electrice furnizate din rețeaua terestră permite evitarea emisiilor de poluanți atmosferici rezultați din arderea combustibililor de rezervor de către navele aflate la dană într-un port, aceasta îmbunătățește calitatea aerului la nivel local în orașele portuare. Prin urmare, se așteaptă ca nivelul redus de impozitare a energiei electrice furnizate din rețeaua terestră să contribuie la obiectivele de politică ale Uniunii în materie de mediu, sănătate și climă.
                  
               
                     (4)
                  
                  
                     Autorizarea Italiei să aplice un nivel redus de impozitare a energiei electrice furnizate din rețeaua terestră nu depășește ceea ce este necesar pentru a duce la creșterea gradului de utilizare a acestui tip de energie electrică, deoarece producerea de energie electrică la bord va rămâne, în majoritatea cazurilor, soluția cea mai competitivă. Din același motiv și din cauza gradului relativ redus în prezent de pătrundere pe piață a tehnologiei, este puțin probabil ca aplicarea unui nivel redus de impozitare a energiei electrice furnizate din rețeaua terestră să conducă la denaturarea semnificativă a concurenței pe durata sa de aplicare a respectivului nivel de impozitare și, așadar, nu va influența în mod negativ buna funcționare a pieței interne.
                  
               
                     (5)
                  
                  
                     Pentru a le permite operatorilor portuari și operatorilor de nave, precum și distribuitorilor și redistribuitorilor de energie electrică, să promoveze în continuare utilizarea energiei electrice furnizate din rețeaua terestră, este oportun ca Italia să fie autorizată să aplice un nivel redus de impozitare a energiei electrice furnizate din rețeaua terestră.
                  
               
                     (6)
                  
                  
                     În conformitate cu articolul 19 alineatul (2) din Directiva 2003/96/CE, este necesar ca autorizațiile acordate în temeiul procedurii prevăzute la articolul 19 alineatul (1) din directiva menționată, să fie strict limitate în timp. Pentru ca perioada de autorizare să fie suficient de lungă pentru a nu-i descuraja pe operatorii economici vizați să facă investițiile necesare, este oportun ca autorizația solicitată să se acorde pentru o perioadă de șase ani, începând de la 1 ianuarie 2022. Cu toate acestea, autorizația trebuie să înceteze să se aplice de la data aplicării oricăror dispoziții generale privind avantajele fiscale pentru energia electrică furnizată din rețeaua terestră adoptate de Consiliu în temeiul articolului 113 sau al oricărei alte dispoziții relevante din Tratatul privind funcționarea Uniunii Europene, în cazul în care astfel de dispoziții devin aplicabile înainte de 31 decembrie 2027.
                  
               
                     (7)
                  
                  
                     Prezenta decizie nu aduce atingere aplicării normelor Uniunii privind ajutoarele de stat,
                  
               ADOPTĂ PREZENTA DECIZIE:
         
            Articolul 1
            Italia este autorizată să aplice un nivel redus de impozitare a energiei electrice furnizate în mod direct navelor de transport pe căile navigabile interioare și maritime, altele decât ambarcațiunile private de agrement, aflate la dană într-un port (denumită în continuare „energie electrică furnizată din rețeaua terestră”), cu condiția respectării nivelurilor minime de impozitare menționate la articolul 10 alineatul (1) din Directiva 2003/96/CE.
         
         
            Articolul 2
            Prezenta decizie se aplică de la 1 ianuarie 2022 până la 31 decembrie 2027.
            Cu toate acestea, în cazul în care Consiliul, hotărând în temeiul articolului 113 sau al oricărei alte dispoziții pertinente din Tratatul privind funcționarea Uniunii Europene, adoptă dispoziții generale privind avantajele fiscale pentru energia electrică furnizată din rețeaua terestră, aplicarea prezentei decizii încetează în ziua în care devin aplicabile respectivele dispoziții generale.
         
         
            Articolul 3
            Prezenta decizie se adresează Republicii Italiene.
         
         
            Adoptată la Bruxelles, 23 noiembrie 2021.
            
               
                  Pentru Consiliu
               
               
                  Președintele
               
               G. DOVŽAN
            
         
         
            (1)  JO L 283, 31.10.2003, p. 51.